CELEX: 32015R1396
Language: ro
Date: 2015-08-14 00:00:00
Title: Regulamentul de punere în aplicare (UE) 2015/1396 al Comisiei din 14 august 2015 de rectificare a Regulamentului de punere în aplicare (UE) nr. 540/2011 în ceea ce privește substanța activă Bacillus subtilis (Cohn 1872) tulpina QST 713, identică cu tulpina AQ 713 (Text cu relevanță pentru SEE)

15.8.2015   
            
            
               RO
            
            
               Jurnalul Oficial al Uniunii Europene
            
            
               L 216/1
            
         REGULAMENTUL DE PUNERE ÎN APLICARE (UE) 2015/1396 AL COMISIEI
   din 14 august 2015
   de rectificare a Regulamentului de punere în aplicare (UE) nr. 540/2011 în ceea ce privește substanța activă Bacillus subtilis (Cohn 1872) tulpina QST 713, identică cu tulpina AQ 713
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 78 alineatul (3),
   După consultarea Comitetului permanent pentru plante, animale, produse alimentare și hrană pentru animale,
   întrucât:
   
               (1)
            
            
               Directiva 2007/6/CE a Comisiei (2) a inclus substanța Bacillus subtilis (Cohn 1872) tulpina QST 713, identică cu tulpina AQ 713 (denumită în continuare „Bacillus subtilis”) ca substanță activă în anexa I la Directiva 91/414/CEE a Consiliului (3) pentru utilizarea ca fungicid.
            
         
               (2)
            
            
               Substanțele active incluse în anexa I la Directiva 91/414/CEE se consideră a fi fost autorizate în temeiul Regulamentului (CE) nr. 1107/2009 și sunt enumerate în partea A a anexei la Regulamentul de punere în aplicare (UE) nr. 540/2011 al Comisiei (4).
            
         
               (3)
            
            
               La 22 ianuarie 2015, Țările de Jos au notificat Comisiei că operatorul la cererea căruia Bacillus subtilis a fost inclus în anexa I la Directiva 91/414/CEE a solicitat ca condițiile de utilizare ale substanței în cauză să includă și utilizarea ca bactericid împotriva Erwinia amylovora (focul bacterian), care a fost omisă în mod eronat din lista de la anexa I la Directiva 91/414/CEE.
            
         
               (4)
            
            
               Țările de Jos au considerat că această cerere este justificată.
            
         
               (5)
            
            
               În plus, utilizarea ca bactericid a fost deja evaluată în cursul procesului de aprobare a substanței active Bacillus subtilis și este, de asemenea, inclusă în raportul de reexaminare.
            
         
               (6)
            
            
               Prin urmare, Regulamentul de punere în aplicare (UE) nr. 540/2011 ar trebui rectificat în consecință,
            
         ADOPTĂ PREZENTUL REGULAMENT:
   Articolul 1
   În rândul 138 din partea A a anexei la Regulamentul de punere în aplicare (UE) nr. 540/2011, partea A a coloanei „Dispoziții specifice” se înlocuiește cu următorul text:
   
      „PARTEA A
      Se pot autoriza numai utilizările ca fungicid și bactericid.”
   
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 august 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 309, 24.11.2009, p. 1.
   
      (2)  Directiva 2007/6/CE a Comisiei din 14 februarie 2007 de modificare a Directivei 91/414/CEE a Consiliului cu privire la includerea substanțelor active metrafenon, Bacillus subtilis, spinosad și thiamethoxam (JO L 43, 15.2.2007, p. 13).
   
      (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).
   
      (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).